**Heath Andrew Ledger** (4. huhtikuuta 1979 Perth, Länsi-Australia – 22. tammikuuta 2008 New York, New York) oli australialainen Oscar-palkittu näyttelijä.

Kotimaassaan Ledger näytteli enimmäkseen pienissä televisiorooleissa ennen muuttoaan Yhdysvaltoihin vuonna 1998. Hän teki merkittävimmät roolinsa elokuvissa *10 Things I Hate About You* (1999), *Patriot* (2000), *Monster’s Ball* (2001), *Ritarin tarina* (2001), *Brokeback Mountain* (2005) ja *Yön ritari* (2008). Näyttelemisen lisäksi Ledger tuotti ja ohjasi musiikkivideoita sekä haaveili elokuvaohjaamisesta.

Roolistaan Ennis Del Marina Ang Leen ohjaamassa elokuvassa *Brokeback Mountain* Ledger voitti New York Film Critics Circle -palkinnon parhaasta miespääosasta vuonna 2005 ja Australian Film Instituten myöntämän palkinnon samassa kategoriassa vuonna 2006. Hän oli myös ehdolla parhaan miespääosan Oscar- ja Bafta-palkintoihin. Hänet palkittiin postuumisti
yhdessä muiden näyttelijöiden ja ohjaajan kanssa Film Independent Spirit Robert Altman -palkinnolla vuonna 2007 elokuvasta *I’m Not There*, joka kertoo laulaja-lauluntekijä Bob Dylanista.

Ledger kuoli 28-vuotiaana 22. tammikuuta 2008 tahattomasti reseptilääkkeiden yliannostukseen. Muutamaa kuukautta ennen kuolemaansa Ledger oli saanut valmiiksi roolinsa Jokerina elokuvassa *Yön ritari*, mutta elokuvan *The Imaginarium of Doctor Parnassus* (2009) kuvaukset jäivät häneltä kesken. Kuolemansa jälkeen Ledger sai postuumisti monia palkintoja roolistaan *Yön ritarissa*, muun muassa parhaan miessivuosan Oscarin, Golden Globen, Bafta-palkinnon ja SAG-palkinnon.

Nuoruus
-------

Ledger syntyi Perthissä, Länsi-Australiassa vuonna 1979 ranskanopettaja Sally Ledgerille (o.s. Ramshaw) ja kilpa-autoilija sekä louhija Kim Ledgerille. Hän kävi Mary’s Mount Primary School -koulua Gooseberry Hillissä ja myöhemmin Guildford Grammar School -koulua, missä hän näytteli ensimmäisen kerran Peter Pan -koulunäytelmässä 10-vuotiaana.

Ura
---

### 1990-luku

Valmistuttuaan koulusta 17-vuotiaana, Ledger alkoi tavoittelemaan uraa näyttelijänä. Hänen näyttelijänuransa alkoi vuonna 1996 Perthissä kuvatussa televisiosarjassa *Sweat* (1996). Vuosien 1993 ja 1997 välillä Ledger näytteli perthiläisessä televisiosarjassa *Ship to Shore* (1993), fantasiadraamassa *Roar* (1997), saippuasarjassa *Home and Away* (1997) ja teki elokuvadebyyttinsä australialaisessa elokuvassa *Blackrock* (1997). Vuonna 1999 hän näytteli teinikomediassa *10 Things I Hate About You* ja australialaisessa rikoselokuvassa *Two Hands – helppo keikka*.

### 2000-luku

Vuosien 2000 ja 2005 välillä, Ledger näytteli muun muassa elokuvissa *Patriot* (2000), *Ritarin tarina* (2001), *Ned Kelly* (2003), *The Order* (2003) ja *Grimmin veljekset* (2005). Ang Leen vuonna 2005 ensi-iltansa saaneessa *Brokeback Mountainissa* Ledger näytteli yhdessä Jake Gyllenhaalin kanssa karjapaimenia, joiden välille syntyy rakkaussuhde. Ledger ansaitsi roolistaan muun muassa Oscar- ja Golden Globe -ehdokkuudet parhaasta miespääosasta. Vuonna 2007 Ledger näytteli elokuvassa *I’m Not There*, jossa hän on yksi kuudesta näyttelijästä, jotka esittävät laulaja-lauluntekijä Bob Dylania.

Ledgerin viimeiseksi kokonaiseksi roolisuoritukseksi jäi Jokeri Christopher Nolanin toisessa Batman-elokuvassa *Yön ritari* (2008). Ledger sai roolistaan useita palkintoja, mukaan lukien parhaan miessivuosan Oscar-palkinnon ja Golden Globen.

Yksityiselämä
-------------

Ledger oli kihloissa *Brokeback Mountainin* kuvauksissa kesällä 2004 tapaamansa vastanäyttelijänsä Michelle Williamsin kanssa, mutta he erosivat elokuussa 2007. Heillä on yksi yhteinen tytär, Matilda Rose (s. 2005). Ledger on seurustellut myös muun muassa Lisa Zanen, Heather Grahamin ja Naomi Wattsin kanssa.

Kuolema
-------

Ledgerin hieroja löysi Ledgerin kuolleena tämän kotoa Manhattanilta New Yorkista 22. tammikuuta 2008. Ledgerin asunnossa muutamaa tuntia aiemmin käynyt taloudenhoitaja oli nähnyt Ledgerin nukkumassa vuoteessaan ja kuullut tämän kuorsaavan. Poliisin mukaan Ledgerin vuoteen vieressä olevalta yöpöydältä löytyi unilääkkeitä ja muualta asunnosta reseptilääkkeitä. Selviä viitteitä itsemurhasta ei kuitenkaan ollut, ja lähteiden mukaan hän kuoli unilääkkeiden tahattomaan yliannostukseen. Viimeisen päiväkirjamerkinnän Ledger teki muutamaa kuukautta ennen kuolemaansa sanoilla "bye bye".

Lopullisen kuolinsyyntutkimuksen mukaan Ledger kuoli lääkemyrkytykseen. Ledger oli käyttänyt useita kipulääkkeitä, rauhoittavia ja unilääkkeitä, joiden yhteisvaikutus aiheutti kuoleman. Mitään yksittäistä lääkettä ei hänen elimistössään ollut tappavaa määrää. Ledgerin lääkkeet olivat kaikki lääkärin hänelle määräämiä reseptilääkkeitä.

Filmografia
-----------

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli | Huomioita |
| 1992 | *Clowning Around* | orpo | kreditoimaton rooli |
| 1997 | *Blackrock* | Toby Ackland |  |
| *Karvainen kamu* | *Paws* | Oberon |  |
| 1999 | *Two Hands – helppo keikka* | *Two Hands* | Jimmy |  |
| *10 Things I Hate About You* | Patrick "Pat" Verona |  |
| 2000 | *Patriot* | Gabriel Martin |  |
| 2001 | *Ritarin tarina* | *A Knight’s Tale* | Sir William Thatcher / Sir Ulrich von Lichtenstein of Gelderland |  |
| *Monster’s Ball* | Sonny Grotowski |  |
| 2002 | *Valkoinen sulka* | *The Four Feathers* | Harry Faversham |  |
| 2003 | *Ned Kelly* | Ned Kelly |  |
| *The Order* | Alex Bernier |  |
| 2005 | *Lords of Dogtown* | Skip Engblom |  |
| *Grimmin veljekset* | *The Brothers Grimm* | Jacob Grimm |  |
| *Candy* | Dan Carter |  |
| *Brokeback Mountain* | Ennis Del Mar | Ehdokkuus – parhaan miespääosan OscarEhdokkuus – parhaan miespääosan Bafta Ehdokkuus – parhaan miespääosan Golden Globe draamaelokuvassa |
| *Casanova* | Giacomo Casanova |  |
| 2007 | *I’m Not There* | Bob Dylan / Robbie |  |
| 2008 | *Yön ritari* | *The Dark Knight* | Jokeri | Parhaan miessivuosan Oscar  Parhaan miessivuosan Bafta  Parhaan miessivuosan Golden Globe  Parhaan miessivuosan Saturn  Parhaan miessivuosan SAG |
| 2009 | *The Imaginarium of Doctor Parnassus* | Tony Shepard | viimeinen rooli |

| Televisiosarjat |
| --- |
| Vuosi | Nimi | Rooli | Huomioita |
| 1993 | *Ship to Shore* | pyöräilijä | 3 jaksoa |
| 1996 | *Sweat* | Snowy Bowles | 26 jaksoa |
| 1997 | *Roar* | Conor | 13 jaksoa |
| *Home and Away* | Scott Irwin | 9 jaksoa |

Lähteet
-------

1. 1 2 3 4  Heath Ledger - Biography TalkTalk.co.uk. Viitattu 19.8.2015. (englanniksi)
2. ↑  Heath Ledger among WA's finest sons, says Eric Ripper *The Sunday Times*.  23.1.2008. Arkistoitu alkuperäisestä 18.12.2008. Viitattu 19.8.2015. (englanniksi)
3. ↑  Heath Ledger: The Times obituary *The Times*.  23.1.2008. Arkistoitu alkuperäisestä 26.7.2008. Viitattu 19.8.2015. (englanniksi)
4. ↑  Lipsky, David: Heath Ledger's Lonesome Trail *Rolling Stone*.  23.3.2006. Viitattu 19.8.2015. (englanniksi)
5. ↑  Chaney, Jen: 'Mountain' Man Ledger's Steady Climb to the Top *The Washington Post*.  16.12.2005. Viitattu 19.8.2015. (englanniksi)
6. ↑  Heath Ledger - 2 Nominations, 1 Win Hollywood Foreign Press Association. Viitattu 19.8.2015. (englanniksi)
7. 1 2  Academy Awards Database: Heath Ledger Yhdysvaltain elokuva-akatemia (englanniksi) Viitattu 19.8.2015
8. ↑  Stevens, Honie: Squaring the Ledger *The Daily Telegraph*.  18.11.2007. Viitattu 19.8.2015. (englanniksi)
9. ↑  Abramowitz, Rachel: Accolades flow after Heath Ledger's 'Dark Knight' win *Los Angeles Times*.  12.1.2009. Viitattu 19.8.2015. (englanniksi)
10. ↑   Heath Ledger and Michelle Williams Split, 2.9.2007, People.com
11. ↑  Newman, Jason: 'I Am Heath Ledger': 10 Things We Learned From Spike TV Doc *Rolling Stone*.  18.5.2017. Viitattu 1.11.2020. (englanniksi)
12. ↑  The truth about Heath Ledger's women *News.com.au*. Viitattu 1.11.2020. (englanniksi)
13. ↑
14. ↑
15. ↑  Heath Ledgerin päiväkirjan hyytävät viimeiset sanat julki *MTVuutiset.fi*. Viitattu 10.11.2019.
16. ↑   Heath Ledgerin kuolinsyyksi vahvistui lääkemyrkytys

Aiheesta muualla
----------------

* Kuvia tai muita tiedostoja aiheesta **Heath Ledger** Wikimedia Commonsissa

* Heath Ledger Internet Movie Databasessa. (englanniksi)
* Heath Ledger Elonetissä.
* Heath Ledgerin muistokirjoitus Helsingin Sanomissa
* Ilta-Sanomat: Heath Ledgerin viimeinen haastattelu

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Israel
* Yhdysvallat
* Japani
* Tšekki
* Kreikka
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove
* Elonet
* Yle

 |
|  |
| Muut | 
* IdRef

 |

 |